На основу члана 71a став 3. Закона о одбрани („Службени гласник РС”, бр. 116/07, 88/09, 88/09 – др. закон, 104/09 – др. закон, 10/15 и 36/18) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

**У Р Е Д Б У**

**О ОБЛАСТИМА НАУЧНИХ И ДРУГИХ ИСТРАЖИВАЊА OД ЗНАЧАЈА ЗА ОДБРАНУ ЗЕМЉЕ И О НАЧИНУ И ПОСТУПКУ ЗА ИЗДАВАЊЕ ОДОБРЕЊА ЗА ВРШЕЊЕ ТИХ ИСТРАЖИВАЊА ЗАЈЕДНО СА СТРАНИМ ЛИЦИМА ИЛИ ЗА ПОТРЕБЕ СТРАНИХ ЛИЦА**

I. УВОДНЕ ОДРЕДБЕ

**Члан 1.**

Овом уредбом уређују се области научних и других истраживања од значаја за одбрану земље, као и начин и поступак за издавање одобрења државним органима и правним лицима за вршење тих истраживања заједно са страним лицима или за потребе страних лица и коришћење података у областима од значаја за одбрану земље.

**Члан 2.**

Научним истраживањима, у смислу ове уредбе, сматрају се системско, планско и објективно испитивање неког проблема применом научних метода.

Друга истраживања, у смислу ове уредбе, јесу свако друго прикупљање, обрађивање и коришћење података у областима од значаја за одбрану земље, без обзира на начин на који се она врше (кабинетски рад, теренски истраживачки рад, лабораторијска испитивања, статистичка истраживања, вршење процена, спровођење анкета и испитивање јавног мњења и сл.).

II. ОБЛАСТИ НАУЧНИХ И ДРУГИХ ИСТРАЖИВАЊА ОД

ЗНАЧАЈА ЗА ОДБРАНУ ЗЕМЉЕ

**Члан 3.**

Истраживања од значаја за одбрану земље су научна и друга истраживања која се обављају на територији Републике Србије у научним и стручним областима:

1) у оквиру природно-математичких наука:

(1) у области геонаука – геолошка, геофизичка, астрогеодетска, географска, педолошка, спелеолошка, археолошка, сеизмолошка, хидрографска, хидролошка, хидрогеолошка, метеоролошка, хидрометеоролошка, геохемијска, геотехничка и радиобиолошка истраживања, која се врше у рејонима, на локацијама и теренима који су од значаја за одбрану земље,

(2) у области криптологије и криптозаштите информација,

(3) у области истраживања и заштите од компромитујућег електромагнетног зрачења,

(4) у области атомско-биолошко-хемијске одбране и маскирне заштите, истраживања нуклеарно-хемијско-биолошких и других оружја и еколошких фактора на биолошке системе и истраживања нових експлозива и погонских материјала,

(5) у области примене нуклеарне енергије;

2) у оквиру техничко-технолошких наука:

(1) у области архитектуре, грађевинског и геодетског инжењерства – планирање, пројектовање, изградња и реконструкција објеката од посебног значаја за одбрану Републике Србије, великих техничких система у области телекомуникација, саобраћаја, енергетике, водоснабдевања, као и другим областима од значаја за одбрану земље и у рејонима, на локацијама и теренима који су од значаја за одбрану земље,

(2) у области електротехничког, рачунарског, индустријског, машинског, саобраћајног, технолошког и металурошког инжењерства за потребе развоја средстава наоружања и војне опреме и развоја одбрамбених технологија,

(3) у области рударског и геолошког инжењерства, за потребе истраживања руда, минералних ресурса, фосилних горива и природног гаса;

3) у оквиру друштвених и хуманистичких наука, у научним и стручним областима, као што су војне науке, науке безбедности, политичке, социолошке и друге науке, у оквиру којих се врше:

(1) истраживања способности система одбране и чинилаца савремене војне моћи Републике Србије, стања припрема за одбрану Републике Србије, елемената система националне безбедности и војне организације,

(2) истраживања спремности учешћа у одбрани земље,

(3) истраживања вредносних ставова о питању војне неутралности Републике Србије;

4) у оквиру медицинских наука – епидемиолошка истраживања заразних болести и истраживањa медицинских аспеката радијационо-биолошко-хемијске заштите.

**Члан 4.**

Страна лица, у смислу ове уредбе, јесу лица која немају држављанство Републике Србије, страна правна лица, огранак страног привредног друштва и међународне организације.

Одредбе ове уредбе односе се и на истраживања у вези са академским студијама другог и трећег степена и израдом радова на академским студијама другог и трећег степена.

Правна лица основана у Републици Србији чији је оснивач или један од оснивача лице које нема држављанство Републике Србије или страно правно лице, могу самостално или са страним лицима вршити научна и друга истраживања у областима из члана 3. ове уредбе само у оквиру регистроване делатности и ако су претходно прибавили одобрење министарства надлежног за послове одбране.

**Члан 5.**

Одредбе ове уредбе не примењују се на научна и друга истраживања у оквиру којих се искључиво прикупљају јавно доступни подаци.

Одредбе ове уредбе не примењују се на научна и друга истраживања за која одобрење издаје надлежни орган у складу са посебним законом и уз претходну сагласност Владе или уз обавезно претходно прибављено мишљење или сагласност министарства надлежног за послове одбране.

Одредбе ове уредбе не примењују се на правна лица, којима је министарство надлежно за послове одбране у складу са законом којим се уређује производња и промет наоружања и војне опреме издало дозволу за призводњу наоружања и војне опреме и за области истраживања за које је дозвола издата.

**Члан 6.**

Државни органи и правна лица заједно са страним лицима и правним лицима основаним у Републици Србији, чији је оснивач или један од оснивача лице које нема држављанство Републике Србије или страно правно лице или за потребе тих лица, могу вршити научна и друга истраживања и користити податке у областима из члана 3. ове уредбе, само ако су претходно прибавили одобрење министарства надлежног за послове одбране.

III. НАЧИН И ПОСТУПАК ЗА ИЗДАВАЊЕ ОДОБРЕЊА ЗА ВРШЕЊЕ НАУЧНИХ И ДРУГИХ ИСТРАЖИВАЊА ЗАЈЕДНО СА СТРАНИМ ЛИЦИМА ИЛИ ЗА ПОТРЕБЕ СТРАНИХ ЛИЦА

**Члан 7.**

Државни органи и правна лица која намеравају да заједно са страним лицима и правним лицима основаним у Републици Србији, чији је оснивач или један од оснивача лице које нема држављанство Републике Србије или страно правно лице, или да за потребе тих лица врше научна и друга истраживања и користе податке у областима из члана 3. ове уредбе, односно правна лица основана у Републици Србији чији је оснивач или један од оснивача лице које нема држављанство Републике Србије или страно правно лице, пре ступања у било какве преговоре и пословне односе у обавези су да:

1. оцене значај, допринос и утицај истраживања на одбрану Републике Србије;
2. да утврде податке који су од интереса за одбрану Републике Србије, који се не могу саопштавати у току преговора другој страни, у складу са законом и подзаконским прописима којима се уређује заштита тајности података и одреде мере њихове заштите.

**Члан 8.**

Државни органи и правна лица који намеравају да заједно са страним лицима и правним лицима основаним у Републици Србији, чији је оснивач или један од оснивача лице које нема држављанство Републике Србије или страно правно лице, или да за потребе тих лица врше научна и друга истраживања и користе податке у областима из члана 3. ове уредбе, подносе захтев за издавање одобрења за вршење тих истраживања и коришћење података.

Захтев за издавање одобрења за вршење научних и других истраживања у областима из члана 3. ове уредбе, подносе и правна лица основана у Републици Србији чији је оснивач или један од оснивача лице које нема држављанство Републике Србије или страно правно лице.

Захтев из ст. 1. и 2. овог члана подноси се министарству надлежном за послове одбране, најкасније 60 дана пре дана који је планиран за почетак истраживања.

**Члан 9.**

Уз захтев за издавање одобрења из члана 8. ове уредбе подноси се пројекaт истраживања и следећи подаци, односно докази:

1. подаци о подносиоцу захтева – назив и адреса седишта државног органа, пословно име, матични број, адреса седишта и регистрована делатност за правна лица;
2. подаци из регистра привредних субјеката за правно лице основано у Републици Србији чији је оснивач или један од оснивача лице којe нема држављанство Републике Србије или страно правно лице, уколико је подносилац захтева или учествује у истраживању, односно за чије се потребе намерава вршити истраживање – пословно име, матични број, адреса седишта, подаци о оснивачу и регистрована делатност;
3. подаци о области, врсти, обиму и сврси истраживања, о делу или деловима територије Републике Србије на којем или којима ће се вршити истраживање (катастарски број парцеле, катастарска општина, место, рејон и сл.) и период обављања истраживања;
4. подаци о страном лицу које треба да учествује у истраживању, односно за чије се потребе намерава вршити истраживање:

(1) за лице које нема држављанство Републике Србије – лично име, број пасоша и држава издавања, односно лични број за странца, односно број личне карте странца и земља издавања,

(2) за страно правно лице – пословно име, адреса седишта и држава у којој је то лице регистровано и регистрована делатност,

(3) за огранак страног привредног друштва – пословно име и адреса седишта огранка, претежна делатност огранка, назив, правна форма и адреса седишта оснивача огранка,

(4) за међународну организацију – назив, врста и адреса седишта,

(5) референце страног лица у области у оквиру које се врши истраживање;

5) подаци о лицима која ће вршити истраживање – лично име, број пасоша и држава издавања, односно лични број за странца, односно број личне карте странца и земља издавања, место запослења и својство у којем врше истраживање;

6) подаци о корисницима резултата истраживања и другим субјектима којима ће се уступити елаборат, резултати или други извештаји о истраживању;

7) подаци о обиму и разлозима учешћа страних лица у истраживањима;

8) доказ да је пројекат истраживања оцењен са становишта одбране, односно њихов значај, допринос и утицај на одбрану Републике Србије;

9) доказ да су предузете мере заштите података од интереса за одбрану Републике Србије у складу са законом и подзаконским прописима којима се уређује заштита тајности података;

10) подаци о начину и условима финансирања истраживања;

11) подаци који ће се учинити доступним страним лицима.

Ако се у истраживањима као метод прикупљања података користи испитивање јавног мњења, поред података из става 1. овог члана, зависно од тога која ће техника испитивања бити примењена, уз захтев за издавање одобрења подноси се основа за разговор, односно анкетни упитник.

**Члан 10.**

Ако је поднети захтев за издавање одобрења за вршење истраживања и коришћење података у областима из члана 3. ове уредбе неуредан, неразумљив или има недостатке који спречавају да се поступа по њему, министарство надлежно за послове одбране, у року од осам дана од дана пријема захтева обавештава подносиоца захтева на који начин да уреди захтев, и то у року који не може бити краћи од осам дана, уз упозорење на правне последице ако захтев не уреди у року.

Ако захтев за издавање одобрења за вршење истраживања и коришћење података у областима из члана 3. ове уредбе, не буде уређен у року, министарство надлежно за послове одбране, доноси решење о одбацивању захтева.

Ако захтев за издавање одобрења за вршење истраживања и коришћење података у областима из члана 3. ове уредбе буде уређен у року, сматра се да је од почетка био уредан.

**Члан 11.**

Министарство надлежно за послове одбране, по потреби, од министарства или посебне организације у чијем делокругу се налази област у оквиру које се врши истраживање, прибавља стручно мишљење ради доношења решења о одобравању или одбијању захтева за вршење истраживања и коришћење података у областима из члана 3. ове уредбе.

**Члан 12.**

Ако министарство надлежно за послове одбране на основу поднетог захтева из члана 8. ове уредбе, података и доказа из члана 9. ове уредбе и мишљења из члана 11. ове уредбе, утврди да вршење научних и других истраживања и коришћење података у областима из члана 3. ове уредбе не угрожава одбрану Републике Србије и да су предузете мере заштите података од интереса за одбрану Републике Србије у складу са законом и подзаконским прописима којима се уређује заштита тајности података, доноси решење којим се одобрава вршење тих истраживања и коришћење података.

Ако министарство надлежно за послове одбране на основу поднетог захтева из члана 8. ове уредбе, података и доказа из члана 9. ове уредбе и мишљења из члана 11. ове уредбе, утврди да вршење научних и других истраживања и коришћење података у областима из члана 3. ове уредбе угрожава одбрану Републике Србије, односно да нису предузете мере заштите података од интереса за одбрану Републике Србије, у складу са законом и подзаконским прописима којима се уређује заштита тајности података, доноси решење којим се одбија захтев за издавање одобрења за вршење тих истраживања и коришћење података.

Решење из ст. 1. и 2. овог члана министарство надлежно за послове одбране доноси у року од 60 дана од дана подношења захтева.

Решење из ст. 1. и 2. овог члана коначно је.

**Члан 13.**

Решење којим се на основу поднетог захтева из члана 8. ове уредбе, одобрава вршење научних и других истраживања и коришћење података у областима из члана 3. ове уредбе садржи:

1. назив и адресу седишта државног органа или правног лица коме се издаје одобрење;
2. пословно име и адресу седишта правног лица основаног у Републици Србији, чији је оснивач или један од оснивача лице која нема држављанство Републике Србије или страно правно лице, уколико је подносилац захтева или учествује у истраживању, односно за чије се потребе намерава вршити истраживање;
3. пословно име, адресу седишта и државу у којој је страно правно лице регистровано, пословно име и адресу седишта огранка страног привредног друштва, назив и адресу седишта међународне организације, за чији се рачун или уз чије се учешће врши истраживање;
4. лично име, број пасоша и држава издавања, односно лични број, односно број личне карте и земља издавања за странца, за чији се рачун или уз чије се учешће врши истраживање;
5. податке о врсти, обиму и сврси истраживања;
6. податке о лицима која ће вршити истраживање – лично име, број пасоша и држава издавања, односно лични број за странца, односно број личне карте странца и земља издавања, место запослења и својство у којем врше истраживање;
7. податке о делу или деловима територије Републике Србије на којем или којима ће се вршити истраживање (катастарски број парцеле, катастарска општина, место, рејон и сл.);
8. период обављања истраживања;
9. рокове извештавања министарства надлежног за послове одбране о току реализације истраживања;
10. податке о начину и условима финансирања истраживања;
11. податке који ће се учинити доступним страним лицима и лица којима се ти подаци могу учинити доступним;
12. друге податке по потреби.

Државни органи и правна лица којима је издато одобрење из става 1. овог члана, у обавези су да процес рада и све активности организују тако да се истраживање спроведе уз потпуно придржавање свих услова под којима је оно одобрено.

Примерак решења из става 1. овог члана министарство надлежно за послове одбране доставља и надлежном министарству или посебној организацији, у чијем делокругу се налази област у оквиру које се врши истраживање.

**Члан 14.**

Државни органи и правна лица којима је у складу са овом уредбом, издато одобрење за вршење научних и других истраживања и коришћење података у областима из члана 3. ове уредбе, у обавези су да министарство надлежно за послове одбране писаним путем обавесте о свим промењеним околностима и чињеницама од интереса за одбрану Републике Србије, које наступе у току истраживања, а најкасније у року од седам дана од дана наступања промена и да одмах предузму потребне мере за заштиту тајности података.

**Члан 15.**

Министарство надлежно за послове одбране доноси решење о одузимању одобрења за вршење научних и других истраживања и коришћење података у областима из члана 3. ове уредбе, ако се државни орган или правно лице коме је издато одобрење, у складу са овом уредбом, не придржава услова под којима је истраживање одобрено или наступе нове околности под којима би истраживање угрожавало одбрану Републике Србије.

Решење из става 1. овог члана коначно је.

**Члан 16.**

Контролу спровођења научних и других истраживања и коришћења података у областима из члана 3. ове уредбе, у складу са издатим одобрењем, врше министарство надлежно за послове одбране и министарства или посебне организације у чијем делокругу се налази област у оквиру које се врши истраживање.

**IV. ПРЕЛАЗНЕ И ЗАВРШНЕ ОДРЕДБЕ**

**Члан 17.**

Поступци за издавање одобрења, који до почетка примене ове уредбе нису окончани, окончаће се према одредбама уредбе која се примењивала до почетака примене ове уредбе.

**Члан 18.**

Даном ступања на снагу ове уредбе престаје да важи Уредба о областима научних и других истраживања значајних за одбрану земље и о поступку и условима за издавање одобрења за вршење тих истраживања заједно са страним лицима или за потребе страних лица („Службени лист СРЈ”, број 54/94).

**Члан 19.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-11332/2021

У Београду, 9. децембра 2021. године

В Л А Д А

|  |  |
| --- | --- |
|  | ПРЕДСЕДНИК  Ана Брнабић |